NaiveNeuron/SloPal huggingface dataset:
Petrák, Ľubomír, poslanec NR SR (2019-01-30):
Pán kolega, budete možno prekvapený, ale aj v tomto prípade bude koalícia súhlasiť s opozíciou, a to v tom duchu, že ste povedali, že budete zdôrazňovať opakovane sa vzdelávať, opakovane sa vzdelávať a opakovane sa vzdelávať. S týmto absolútne súhlasím a musím povedať, že toto považujem za základný predpoklad toho, aby sa slovenské školstvo pohlo ďalej a nie že bude mať jeden kredit, ktorý bude platiť doživotne, lebo som absolvoval jedno vzdelávanie. Čiže asi podľa môjho názoru by sme mali prejsť od rozmýšľania zbierania kreditov k vytváraniu kvalifikačných predpokladov pre výkon povolania tak, aby sme mali vzdelaných učiteľov, schopných vykonávať svoje povolanie na úrovni doby. A súhlasím aj s tým, že tým, že navyšujeme platy učiteľov, je potrebné ich navyšovať aj v ďalšom období tak, aby sme vytvorili predpoklady pre to, aby sme mohli úplne bez akýchkoľvek zábran požadovať riadnu kvalifikáciu pre výkon povolania. A druhá otázka alebo niekoľko otázok, ktoré ste povedali, že máte pripomienky k dĺžke obdobia, máte pripomienky k zaraďovaniu a tak ďalej, chcem avizovať, že prebehli rokovania s odborovým zväzom školstva, prebehli aj na pôde Národnej rady, aj na pôde ministerstva, kde došlo k dohodám s odborovým zväzom školstva, a v druhom čítaní bude podaný pozmeňujúci návrh, s ktorým predstavitelia odborárov ako predstavitelia zamestnancov plne súhlasili. Ďakujem.
Zmajkovičová, Renáta, podpredsedníčka NR SR (2012-06-20):
Vážené panie poslankyne, vážení páni poslanci, otváram druhý rokovací deň 3. schôdze Národnej rady Slovenskej republiky. O ospravedlnenie neúčasti na dnešnom rokovaní 3. schôdze požiadali poslanci Štefan Kuffa a Martin Poliačik. Podľa schváleného programu pristúpime k druhému čítaniu o návrhu poslanca Richarda Rašiho na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení v znení neskorších predpisov a o zmene a doplnení zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov. Návrh zákona je pod tlačou 28. Spoločná správa výborov má tlač 28. Teraz dávam slovo poslancovi Richardovi Rašimu, aby návrh zákona odôvodnil. Nech sa páči, pán poslanec. (Rokovanie o návrhu poslanca Národnej rady Slovenskej republiky Richarda Rašiho na vydanie zákona, ktorým sa mení a dopĺňa zákon č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov a o zmene a doplnení zákona č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov v znení neskorších predpisov , tlač 28.)
Hrnčiar, Andrej, podpredseda NR SR (2017-04-07):
Pán poslanec Kéry.
Grendel, Gábor, podpredseda NR SR (2022-05-05):
V rozprave teraz vystúpi pani poslankyňa Monika Kozelová, pripraví sa pán poslanec Rastislav Schlosár. Kolegovia, slovo má pani poslankyňa Kozelová.
I. Šaško, poslanec: (2007-05-10):
Vážené kolegyne, kolegovia, vážený pán minister, Výbor Národnej rady Slovenskej republiky pre verejnú správu a regionálny rozvoj ma určil za spravodajcu vystúpiť v prvom čítaní k vládnemu návrhu zákona, ktorým sa mení zákon č. 666/2004 Z. z. o ochrane pred povodňami a o zmene zákona č. 17/1992 Zb. o životnom prostredí v znení neskorších predpisov, tlač 280. V súlade s § 73 ods. 1 zákona o rokovacom poriadku podávam v prvom čítaní spravodajskú informáciu o predmetnom vládnom návrhu zákona. Konštatujem, že uvedený návrh spĺňa z formálnoprávnej stránky všetky náležitosti uvedené v § 67 a 68 zákona Národnej rady Slovenskej republiky č. 350/1996 o rokovacom poriadku Národnej rady Slovenskej republiky v znení neskorších predpisov, ako i náležitosti určené v Legislatívnych pravidlách. Zo znenia návrhu zákona je zrejmý účel navrhovanej úpravy. Všeobecná časť dôvodovej správy obsahuje informáciu o súlade návrhu zákona s Ústavou Slovenskej republiky, o súvislostiach s inými zákonmi a medzinárodnými zmluvami, o zhodnotení súčasného stavu, o dôvode potreby novej právnej úpravy, hospodárskom a finančnom dopade a vplyve na štátny rozpočet, o finančnom dosahu na rozpočet obcí. Osobitná časť dôvodovej správy obsahuje odôvodnenie jednotlivých ustanovení. Návrh zákona obsahuje Doložku zlučiteľností s právom Európskej únie, z ktorej vyplýva, že v práve Európskej únie problematika návrhu zákona nie je upravená, je ponechaná na vnútroštátnu právnu úpravu. Návrh sa nedotýka prioritných oblastí uvedených v článku 70 Európskej dohody o pridružení a článku 81 upravujúceho oblasť životného prostredia. Problematika návrhu zákona nie je prioritou podľa Partnerstva pre vstup. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby Národná rada Slovenskej republiky sa uzniesla v zmysle § 73 ods. 3  písm. c) rokovacieho poriadku na tom, že uvedený vládny návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky z 24. apríla 2007 č. 280 a podľa § 71 rokovacieho poriadku Národnej rady Slovenskej republiky navrhujem, aby vládny návrh zákona prerokovali výbory: Ústavnoprávny výbor Národnej rady Slovenskej republiky, Výbor Národnej rady Slovenskej republiky pre pôdohospodárstvo, životné prostredie a ochranu prírody a Výbor Národnej rady Slovenskej republiky pre verejnú správu a regionálny rozvoj. Za gestorský výbor navrhujem Výbor Národnej rady Slovenskej republiky pre verejnú správu a regionálny rozvoj. Odporúčam, aby výbory predmetný návrh zákona prerokovali v lehote do 18. júna 2007 a gestorský výbor do 19. júna 2007. Toľko gestorská správa. Prosím, pán predsedajúci, aby ste otvorili rozpravu.
Laššáková, Jana, podpredsedníčka NR SR (2013-05-22):
Teraz dávam slovo pánovi poslancovi Vašečkovi, ktorý sa prihlásil písomne za klub OĽaNO. Nech sa páči, máte slovo.
Faič, Vladimír, poslanec NR SR (2022-04-28):
Ďakujem za slovo. No, väčšinou veľa čítam večer a včera som čítal to uznesenie, ktoré začalo trestné stíhanie. Čítal som ho dlho, takže som išiel neskoro spať, a obyčajne mi dlho trvá, pokiaľ sa preberiem ráno, aj o deviatej. Vy ste ma svojím vystúpením, pani poslankyňa, prebrali totálne, ako keby blesk do mňa uderil, pretože nič z toho, čo je v tom uznesení, ste tu nespomenuli, vy ste tu nepovedali, že ide Národná rada rozhodovať o tom, že či pôjde poslanec do väzby, ale o... o trestnom čine a o tom, že má rozhodovať nezávislý súd. Vy ste tu nepovedali a neviem koho ste chceli osloviť, keď ste takýmto spôsobom interpretovali svoje názory, že tu idem... nejdeme rozhodovať o tom, že ideme dať opozičného poslanca do väzby, aby nemohol vykonávať politickú činnosť, pretože väčšina toho uznesenia hovorí a cituje veci, ktoré sa dotýkajú politickej činnosti. Politická činnosť sa predsa robí politickými nástrojmi a jedným z nástrojov sú aj tlačové konferencie. O témach rozhoduje politická strana – ani polícia, ani súdy o tom nerozhodujú, ale toto ste nespomenuli. Vy ste hovorili úplne o niečom inom. Ďakujem.
Žiga, Peter, podpredseda NR SR (2023-12-07):
Ďalší v rozprave vystúpi pán poslanec Hlina.
A. Belousovová, podpredsedníčka NR SR: (2007-06-22):
návrhu skupiny poslancov Národnej rady Slovenskej republiky na vydanie  zákona,   ktorým   sa mení a dopĺňa zákon č. 543/2002 Z. z. o ochrane prírody a krajiny a o zmene a doplnení niektorých zákonov v znení neskorších predpisov . Návrh zákona ste dostali pred prvým čítaním ako tlač 298 a spoločnú správu výborov máte ako tlač 298a. Aj tento návrh zákona odôvodní poslanec pán Marian Záhumenský, ktorému odovzdávam teraz slovo.
Borec, Tomáš, minister spravodlivosti SR (2014-11-27):
Ďakujem veľmi pekne za slovo. Veľmi stručne budem, aby som vám nenarušil časový plán v rámci hlasovania. Najprv k pozmeňujúcemu návrhu, ktorý, respektíve k žiadosti pána poslanca Hrušovského, chcem povedať, že vychádzame jednak z čl. 16 dohovoru, kde v podstate napĺňame tento článok, a vzhľadom na to, že nie je tam povinnosť súdov pri trestnom konaní alebo dovolacom konaní všeobecne podávať automaticky takéto požiadavky alebo žiadosti o vysvetlenia, tak si nemyslím, že to bude automaticky vo všetkých prípadoch. Bude to veľmi zriedkavé. Iba tam, kde môže prísť k nesúladu s nejakými judikátmi povedzme Európskeho súdu alebo kde je obava z porušenia ľudských práv. Taktiež čo sa týka Ústavného súdu, máme prípad Ujo proti Slovenskej republike a ďalšie prípady, kde jednoducho sme museli už do ústavy zapracovať v čl. 133, ktorá je účinná od 1. septembra roku 2014, takúto možnosť. Teraz ju vlastne len premieňame a dávame do legislatívneho predpisu tak, aby Ústavný súd mohol naprávať chyby, ktoré vlastne, kde je Slovenská republika zaviazaná na to, aby takúto chybu napravila. Neexistuje momentálne žiaden prostriedok a hrozí nebezpečie, že vznikne závažný problém, kde Slovenská republika môže byť sankcionovaná. Tak toto musíme napraviť. (Prerušenie vystúpenia predsedajúcim.)
Jurinová, Erika, podpredsedníčka NR SR (2014-06-03):
Dávam priestor teraz pánovi poslancovi Štefanovi Kuffovi, ktorý je ako ďalší prihlásený v písomnej rozprave.
Kuffa, Filip, poslanec NR SR (2021-10-05):
Pán kolega Viskupič, neviem, nepoznám vás, nepoznám vašu históriu, kde ste predtým pracoval, než ste bol poslanec, ale tvrdiť, že väčšina ľudí chce pracovať v nedeľu, veď som dával teraz faktickú poznámku, kde som spomínal aj tých 3 %, spomínal som tu aj, že sú to väčšinou ženy, a povedal som aj to, že podľa zistení analytikov zo Sociologického ústavu až 90 % zamestnancov chce mať v nedeľu zatvorené. Ešte raz, 90 % chce mať v nedeľu zatvorené. Teraz čo sa týka ešte raz toho vášho výroku, že väčšina ľudí chce pracovať v nedeľu, to s realitou podľa mňa nemá nič spoločné na Slovensku. Tam v podstate dostanete možnosť alebo pôjdete pracovať, alebo môžeš teda si dať nejakú výhradu, že nebudeš pracovať v nedeľu, ale v tú ranu ti povie zamestnávateľ proste čau. Príde niekto iný, kto mi toto zoberie. Však proste nebuďte takí utrhnutí už od reality, čo sa tu deje. Ja nerozumiem tomu, niekedy čo tu vystupujete a čo rozprávate. Jeden ešte zaujímavý výrok, to som si poznačil: „Nerobme opatrenia, ktoré spôsobujú nárast cien.“ Ten si normálne zapíšem a ten vám tu budem potom stále opakovať, keď tu prídete s vašimi návrhmi zákonov, vďaka ktorým rastú ceny.
Suja, Miroslav, poslanec NR SR (2022-06-23):
Ďakujem kolegovi Rišovi Takáčovi za jeho vystúpenie. Áno, ako povedal, týmto návrhom znížime cenu potravín minimálne o 25 %, marža, ako ste sami počuli, aj podľa ich výpočtov je 80 až 100 %. A čo sa týka tých nedostatkov, áno, sme otvorení námietkam a pripomienkam a verím, že v druhom čítaní by sme ich odstránili. Takže ďakujem.
Hrnčiar, Andrej, podpredseda NR SR (2018-05-10):
Vážené panie poslankyne, vážení páni poslanci, otváram druhý rokovací deň 31. schôdze Národnej rady Slovenskej republiky. Na dnešnom rokovacom dni o ospravedlnenie požiadal poslanec Ján Marosz. O ospravedlnenie neúčasti na dnešnom dopoludňajšom rokovaní požiadala pani podpredsedníčka Národnej rady Lucia Ďuriš Nicholsonová. Pokračujeme v prerušenej rozprave v prvom čítaní o vládnom návrhu zákona o rybárstve (tlač 937). Pán podpredseda vlády a minister životného prostredia je tu, takisto pán spravodajca. Takže s faktickou poznámkou na včerajšie vystúpenie poslankyne Zemanovej je prihlásený pán poslanec Ján Kvorka. Nech sa páči. [Pokračovanie rokovania o vládnom návrhu zákona o rybárstve a o doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov , tlač 937.]
Kollár, Boris, predseda NR SR (2021-09-28):
S ďalšou faktickou poznámkou vystúpi pán poslanec Zahorčák.
Antal, Peter, poslanec NR SR (2019-09-11):
Ďakujem pekne. Vážený pán predsedajúci, vážené kolegyne, kolegovia, Národná rada uznesením č. 1881 z 19. júna 2019 pridelila vládny návrh zákona, ktorým sa mení a dopĺňa zákon 543/2002 o ochrane prírody a krajiny v znení neskorších predpisov a ktorým sa menia a dopĺňajú niektoré zákony (tlač 1523), na prerokovanie výborom: ústavnoprávnemu výboru, výboru pre pôdohospodárstvo a životné prostredie a výboru pre verejnú správu a regionálny rozvoj. Za gestorský výbor určila výbor pre pôdohospodárstvo a životné prostredie. Výbory prerokovali predmetný návrh zákona v lehote určenej uznesením. Poslanci, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona. Výbory, ktorým bol vládny návrh zákona pridelený, zaujali nasledovné stanoviská: Ústavnoprávny výbor uznesením č. 685 z 9. septembra, s vládnym návrhom zákona súhlasil a odporučil ho schváliť s pripomienkami. Výbor pre pôdohospodárstvo a životné prostredie uznesením 299 zo 4. septembra s vládnym návrhom súhlasil a odporučil ho Národnej rade schváliť s pripomienkami. Výbor pre verejnú správu a regionálny rozvoj uznesením č. 239 z 5. septembra s vládnym návrhom zákona súhlasil a odporučil ho Národnej rade schváliť s pripomienkami. Gestorský výbor odporúča hlasovať o bodoch spoločnej správy nasledovne: O bodoch spoločnej správy č. 1 až 15, 17 až 18, 20 až 39, 41 až 46, 48 až 55, 57 až 75, 77 až 79, 81 až 92, 94 až 96, 98 až 117 hlasovať spoločne s návrhom výboru uvedené body schváliť. O bodoch spoločnej správy č. 16, 19, 40, 47, 56, 76, 80, 93, 97, 118 a 119 hlasovať spoločne s návrhom gestorského výboru neschváliť. Gestorský výbor na základe stanovísk výborov k vládnemu návrhu zákona vyjadrených v uzneseniach uvedených pod bodom III spoločnej správy a v stanoviskách poslancov gestorského výboru vyjadrených v rozprave k tomuto vládnemu návrhu zákona v súlade s § 79 ods. 4 a 83 zákona o rokovacom poriadku odporúča Národnej rade predmetný vládny návrh schváliť s pripomienkami. Spoločná správa výborov o prerokovaní predmetného vládneho návrhu zákona vo výboroch v druhom čítaní, bola schválená uznesením výboru pre pôdohospodárstvo a životné prostredie č. 310 z 10. septembra 2019. V citovanom uznesení výbor poveril spoločného spravodajcu výboru predložiť Národnej rade spoločnú správu výborov a splnomocnil ho podať návrhy podľa § 81 ods. 2, 83 ods. 4, 84 ods. 2, 86 zákona o rokovacom poriadku. Pán predsedajúci, otvorte, prosím, rozpravu. Ďakujem.
Bernaťák, Tibor, poslanec NR SR (2018-05-24):
Ďakujem. Ja som mal z tejto, z tohto vystúpenia dojem, že je také všeobímajúce, bolo tam zmeska všetkého možného od analýzy pôsobenia Slovenskej národnej strany, neviem, zrejme som, ja som tuná novým poslancom, som novým členom Slovenskej národnej strany, spomínali ste pána Slotu, toho som ja v živote nevidel, nestretol, nevidel som ho dokonca ani tak, ako teraz vidím vás alebo predsedajúceho oproti v ulici, čiže ja toho človeka vôbec nepoznám. A vyprosím si takisto, aby ste mňa nejakým spôsobom takto dehonestovali a aj kolegov, ktorí naozaj, napríklad pán Hrnko, ktorý odišiel na protest kvôli tomu, ako sa pán Slota správal, odišiel zo Slovenskej národnej strany. To je jedna vec. Druhá vec. Venovali ste priestor aj pani, teda boli ste taký nepríjemný, že pani ministerka ako si vôbec dovolila hovoriť, čo vlastne ona urobila na ministerstve. Na jednej strane vaši poslanci hovoria, že nič neurobila, čo urobila, urobila zle, je to všetko zlé, a na druhej strane, keď ona povie, že aspoň plus-
-mínus sa urobilo, tak zrazu ju kritizujete, že si to vôbec dovolí povedať. Tak si ujednoťte, chcete vedieť, čo urobila, alebo nechcete vedieť, čo urobila? Ak nechcete, tak asi je jasné, prečo túto schôdzu zvolávate. Spomínali ste systémové opatrenia, že sú zlé. Ja neviem, či vy ste boli vtedy poslancom, ale SaS-ka bola vo vláde takisto, keď, keď bola jednou z vládnych strán a mohla ten systém napraviť. Práve naopak, sedí tu pán Simon, za ktorého títo, v úvodzovkách, talianski mafiáni dostávali najväčšie dotácie vôbec, ako tu bolo povedané. Takže, takže ja naozaj nerozumiem tomuto celkom vystúpeniu. A k tým okrádačkám ešte sa spýtam. Zaujímavé, že ste nespomenuli kauzu Gorila alebo tunel Branisko. Ja neviem, tu vám asi pamäť neslúži. Čiže keď, tak vás poprosím, objektívne. Ďakujem.
Baránik, Alojz, poslanec NR SR (2020-12-03):
Vážený pán predseda, veľmi sme vďační za to, že ste tu vystúpili a že počínanie si ústavodarcu beriete vážne. Je nám to, je to pre nás cenné a ďakujeme ešte raz za to. Avšak my ústavodarci sa musíme potýkať s reálnymi problémami a zodpovedáme našim voličom za to, ako si pri tom počíname. A ten reálny problém veľmi aktuálne je zviditeľnený nasledujúcim listom alebo jednou vetou z nasledujúceho listu, ktorý sme dnes dostali v súvislosti s jedným pozmeňujúcim návrhom, ktorý tu bol predložený v súvislosti s týmto navrhovaným ústavným zákonom. Píše mne a iným poslancom Generálna prokuratúra, zastupujúci generálny prokurátor píše: „Navrhovaná zmena Ústavy Slovenskej republiky je aj nesystémová. Osobitné zákony, ktoré sa týkajú postavenia a pôsobnosti prokuratúry a prokurátorov, sa po jej schválení dostanú do priameho rozporu s Ústavou Slovenskej republiky.“ Toto, prosím pekne, píše Generálna prokuratúra, to znamená osoba oprávnená podávať návrhy Ústavnému súdu. A čo my s tým teraz? To znamená, my tu máme stav, kedy si ten, kto je oprávnený podávať návrhy na Ústavný súd, myslí, že môže rozporovať novelu ústavy s ústavou. Takže my uznávame... (Prerušenie vystúpenia časomerom.)
Richter, Ján, minister práce, sociálnych vecí a rodiny SR (2015-06-24):
Ďakujem pekne za slovo. Vážené panie poslankyne, páni poslanci, chcem vám poželať príjemný podvečer a ak môžem, s tými, s ktorými som nebol osobne, všetkým Jánom srdečne blahoželám k meninám. (Potlesk, prerušenie vystúpenia predsedajúcim.)
Grendel, Gábor, podpredseda NR SR (2021-11-11):
Prezentujme sa a hlasujme. (Hlasovanie.) Prítomných 140 poslancov, za 50, proti 50, zdržalo sa 37, nehlasovali 3. Tento návrh pani poslankyne Cigánikovej sme neschválili.
Brocka, Július, poslanec NR SR (2012-12-14):
Pán poslanec Viskupič, sú veľké témy a malé témy. Veľké témy sú napríklad rovná daň, Zákonník práce, druhý dôchodkový pilier aj štátny rozpočet. A ešte veľké témy sú témy, ku ktorým vystúpi vo faktickej aj pán poslanec Číž. Napríklad zákon o podpore obnoviteľných zdrojov, štvorstranový návrh zákona nie je veľkou témou. Za normálnych okolností by nebol veľkou témou. Ale ministrovi Malatinskému sa podarilo urobiť z tohto inak bežného návrhu zákona, urobiť veľkú tému. A aj keď ste to nestihli pánu Čížovi, pán Viskupič, povedať, v podstate to, čo sme my z opozície chceli urobiť, to účel splnilo. My sme dosiahli svoj cieľ. Vy ste chceli dobehnúť slovenskú verejnosť poza chrbát médií. Vy ste chceli zrealizovať lúpež desaťročia. A nám, hŕstke poslancov, pán Želiezka, naozaj, to je podstata, to je podstata, keby nás tu aj 5 bolo, naozaj, 5 spravodlivých, to úplne stačilo, že o 13.40 hod. sa bavíme o lúpeži desaťročia, ktorú ste vy chceli zakamuflovať poza chrbát médií. A ešte by som povedal, s partizánom Malatinským, ktorý mlčí a, samozrejme, svedčí, lebo ak chce ešte niečo povedať na záver, chcem využiť túto faktickú poznámku, že mňa už to nezaujíma.
Danko, Andrej, predseda NR SR (2016-05-25):
Ďakujem. Pán poslanec Richard Vašečka.
M. Hort, podpredseda NR SR: (2008-10-22):
Prajem vám príjemný deň. O ospravedlnenie neúčasti na dnešnom rokovaní 28. schôdze Národnej rady Slovenskej republiky požiadali podpredseda Národnej rady Slovenskej republiky pán Viliam Veteška, ďalej páni poslanci Mojmír Mamojka, Vladimír Mečiar, Ľuboš Micheľ, poslankyne Ľudmila Mušková, Mária Sabolová. Na zahraničnej pracovnej ceste je podpredseda Národnej rady Slovenskej republiky pán Miroslav Číž. Budeme teraz pokračovať v prerušenej rozprave v prvom čítaní o vládnom návrhu zákona, ktorým sa mení a dopĺňa zákon č. 25/2006 Z. z. o verejnom obstarávaní a o zmene a doplnení niektorých zákonov v znení neskorších predpisov . Dostali ste ho ako tlač 798. Vítam na rokovaní Národnej rady pán ministra Ľubomíra Vážneho, ministra dopravy, pôšt a telekomunikácií Slovenskej republiky, a prosím ho, aby zaujal miesto určené pre navrhovateľov, rovnako tiež pána poslanca Petra Pelegriniho, ktorý je z výboru pre hospodársku politiku určený ako spravodajca k tomuto návrhu zákona. Do rozpravy je ešte písomne prihlásený poslanec Pavol Prokopovič, ktorému teraz odovzdávam slovo. Nech sa páči, pán poslanec, máte slovo v rozprave.
Šuteková, Miriam, poslankyňa NR SR (2023-03-22):
Pán predseda, dajte, prosím, hlasovať o návrhu zákona ako celku s odporúčaním gestorského výboru schváliť.
Laššáková Jana, podpredsedníčka NR SR (2015-02-05):
Ale, ale o tomto sú interpelácie, ja vôbec nemám žiadne nejaké námietky, že, že vystupujete. Ale dodržujme rokovací poriadok.
Číž, Miroslav, podpredseda NR SR (2015-10-01):
Ďakujem, pán navrhovateľ, za záverečné stanovisko, pýtam sa spravodajcu, či chce zaujať stanovisko v rozprave, nie, ďakujem pekne, takže mi dovoľte prerušiť rokovanie o tomto bode programu. Ešte máme päť minút, možno pán poslanec stihne uviesť svoj návrh zákona. Takže nasleduje prvé čítanie o návrhu poslanca Martina Poliačika na vydanie zákona, ktorým sa mení a dopĺňa zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov (tlač 1632). Návrh na pridelenie výborom v rozhodnutí predsedu č. 1645. Máte slovo, pán poslanec, a uveďte svoj návrh zákona. (Rokovanie o návrhu poslanca Národnej rady Slovenskej republiky Martina Poliačika na vydanie zákona, ktorým sa mení zákon č. 139/1998 Z. z. o omamných látkach, psychotropných látkach a prípravkoch v znení neskorších predpisov , tlač 1632.)
Viskupič, Jozef, poslanec NR SR (2012-06-21):
Ďakujem. Chápem ten moment, ktorý vás drží v určitej miere skepsy, pretože argumentovať proti eurovalu sa nesie v miere popularity. Snažil som sa v tom mojom vystúpení vyhnúť tomu, aby to vyznelo populisticky, a dával som, alebo snažil som sa teda predostrieť skutočne argumenty, ktoré vadia mne. Skúste teda tým, že sa dívate skepticky na tie argumenty, ktoré som predložil, ja sa dívam skepticky na to, že existuje reálna snaha štandardných strán a štandardizovaných procesov v rámci Európskej únie, ktoré by dávali dostatočnú odpoveď na to, čo na nás situácia priniesla. Tá miera skepsy je hlavne preto, že mali sme tu nejaké pravidlá, ktoré boli deväťdesiattri-, deväťdesiatštyrikrát porušené, vytvárame nové pravidlá, a tieto pravidlá mne osobne nedávajú dostatočnú mieru záruky na to, aby som mohol do budúcna veriť, a nie pod titulom toho, že horí dom a vonku stojíme a plačeme nad tým, že kto ho zapálil, ale preto, že sa hasením tohto domu nezaoberáme podľa mňa zo správneho konca, pretože môžem použiť aj iný príklad. Myslím, že v Economiste, alebo kde, bol uverejnený, bol to ten príklad o horolezcoch. Sme na jednej, sedemnásti horolezci na jednej šnúre a jeden, druhý prepadá a niekde prichádza k tomu momentu, keď sa treba ustrihnúť. Myslím si, že ale tieto príklady nie sú celkom plastické, ani jeden, ani druhý, a to rozhodnutie je skutočne veľmi ťažké a nechcel by som byť obviňovaný a v tom, že robíme nejaké citové vydieranie. Spomenul som to na záver.
Bugár, Béla, podpredseda NR SR (2016-10-14):
Pán poslanec Klus, nech sa páči, môžte vystúpiť v rozprave.
Laurenčík, Milan, podpredseda NR SR (2020-11-12):
Pán poslanec Ján Benčík.
Jurinová, Erika, podpredsedníčka NR SR (2013-05-29):
Ďakujem. Chce sa vyjadriť pán spravodajca? (Reakcia spravodajcu.) Nech sa páči.
Sulík, Richard, predseda NR SR (2011-07-12):
Pani poslankyňa Tkáčová.
Zmajkovičová, Renáta, podpredsedníčka NR SR (2014-10-28):
Vážené panie poslankyne, vážení páni poslanci, budeme pokračovať v prerušenej rozprave o Správe o činnosti prokuratúry Slovenskej republiky za rok 2013 (tlač 1169). V prerušenej rozprave bude pokračovať vo vystúpení pani poslankyňa Šípošová. Poprosím ešte, spravodajcom bude teraz pán poslanec Boris Susko. Nech sa páči, pani poslankyňa.
P. Hrušovský, predseda NR SR: (2004-03-09):
V. Horák, poslanec: Áno, pán predseda, ďakujem. Spoločná správa Výboru Národnej rady Slovenskej republiky pre financie, rozpočet a menu, Ústavnoprávneho výboru Národnej rady Slovenskej republiky, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre pôdohospodárstvo, Výboru Národnej rady Slovenskej republiky pre sociálne veci a bývanie, Výboru Národnej rady Slovenskej republiky pre zdravotníctvo a Výboru Národnej rady Slovenskej republiky pre vzdelanie, vedu, šport a mládež, kultúru a médiá o výsledku prerokovania vládneho návrhu zákona o nakladaní s majetkom zo strany inštitúcií...
Pčolinský, Peter, podpredseda NR SR (2023-02-01):
(Zaznievanie gongu.) Dobrý deň prajem. Ospravedlňujem sa za meškanie. Pán minister, budete mať priestor. Vážené poslankyne, vážení poslanci, vzhľadom na situáciu, ktorá tu bola, tak chcem vás informovať o ďalšom postupe rokovania. Dokončíme teraz veľmi krátko tam, kde sme skončili, vystúpením pána poslanca. Potom bude nasledovať bod pána ministra Naďa, potom by mal vystúpiť pán premiér Heger ako zastupujúci minister financií, po ňom pán minister vnútra Mikulec a pán minister Hirman. A samozrejme, zvyšok podľa schváleného programu. Čiže takýto by mal byť postup. Ja týmto prosím ministrov, ktorých som prečítal, aby boli pripravení. A teraz vám dávam slovo, môžte dokončiť. Nech sa páči, pán poslanec. (Dokončenie rozpravy o limite verejných výdavkov na roky 2023 – 2025 , tlač 1342.)
Matovič, Igor, poslanec NR SR (2023-11-14):
Ďakujem pekne. Keďže reagovali poslanci z nášho poslaneckého klubu, tak sa patrí povedať, že áno, máte pravdu. A áno, to, čo ste aj teda pripomenuli, si myslím, že teda, áno, mal som, mal som to povedať a ešte som to nestihol v tom, v tej, v tom vystúpení povedať, že napríklad sľúbili alebo hovorili celý čas o tom, ako my teda zdierame domácnosti, lebo sme im nezabezpečili nižšie ceny, ceny energií a ten plyn a teplo nemali tak vzrásť. A ja naozaj čakám, že teda kedy konečne dostanem to avízo, kedy mi pípne nejaká esemeska, že zrazu teda SMER, HLAS, SNS a neviem, kto to ešte s vami vládne (povedané so smiechom), že zrazu teda idete realizovať znižovanie cien za plyn, za teplo. A ja si teraz normálne vsadím čokoľvek, že vy od nového roka ceny za teplo a plyn ľuďom, teda domácnostiam najmä zvýšite. Sľúbili ste znížiť, ale zvýšite. Takisto potom vy sľubujete to, že je nevyhnutné posilniť úlohu štátu v strategických energetických podnikoch. No a čuduj sa svete, keď ste pred jedenástimi rokmi dostali na zlatej tácke od privatizérov možnosť odkúpiť späť podiely v mene štátu, vy ste vtedy povedali, že nemáme peniaze. Tvárili ste sa ako tie tri opičky. Ani nepočuli ste, nevideli ste, ne, neviem čo ešte. A nehovorili ste tichučko, len aby to nejako prehrmelo, aby to kamaráti kúpili z EPH, aby teda vlastne biznis bol niekde inde, ale nie v štáte. A teraz zrazu sľubujete, že to získate späť? No že vám nie je hanba. A potom to o tom extrémnom zadlžovaní. Viete, o koľko ste vy zadlžili štát počas krízy v roku 2009? Z 22,6 % HDP ste zvýšili dlh na 37,1 % HDP. To je skoro 15 percentuálnych bodov. Hovorím o čistom zadlžení štátu. A viete, o koľko my počas tých troch mimoriadne ťažkých rokov? Počas rokov 2020 až 2022? O štyri percentuálne body. Čiže vy o 15, my o štyri percentuálne body.
T. Cabaj, poslanec: (2009-02-17):
Zástupcovia a tí, ktorých sa to bezprostredne týka, odporučili práve neprijímať nový zákon, ale pripraviť novelu zákona č. 369 o obecnom zriadení, ktorá je momentálne v štádiu prípravy a budúci týždeň by predkladatelia mali konzultovať tieto veci vo výbore skôr, ako to pôjde do medzirezortného pripomienkového konania. Som posledný ten, ktorý by si nevážil minulosť, tak ako to už bolo povedané, lebo iba ten, kto pozná minulosť, má nárok aj myslieť na budúcnosť. Ale nie je mi celkom jasné, po prvé, prečo chceme vstúpiť do kompetencií obcí, keď tieto sme zabudovali do zákona o obecnom zriadení a konečne sme mali samostatnosť obcí bez akejkoľvek podriadenosti nejakého úradníka alebo neviem koho, kto bude ten, kto bude vyberať a rozhodovať o tom, že teraz obecné zastupiteľstvo, starosta ako jediné orgány obecného zastupiteľstva a obce nemajú právo svojho rozhodovania, to, čo mali doteraz, ale o tom rozhodne nejaký úradník. A potom jednu poznámku k tej nekontroverznej osobnosti. Kto už na Slovensku nemôže byť kontroverzný, alebo môže byť nekontroverzná osobnosť? Každý, každý sa dá spochybniť.
Laurenčík, Milan, podpredseda NR SR (2021-09-29):
Prosím, prezentujme sa a hlasujme o druhom pozmeňujúcom návrhu pána poslanca Kremského a Vonsa. (Hlasovanie.) Prítomných 135, za 85, proti 8, zdržalo sa 41, nehlasoval 1. Konštatujem, že aj tento pozmeňujúci návrh sme schválili. Prosím, ďalšie návrhy.
P. Hrušovský, predseda NR SR: (2003-09-22):
(Hlasovanie.) 117 prítomných, 112 za návrh, 2 sa zdržali, 3 nehlasovali. Konštatujem, že Národná rada Slovenskej republiky vyslovila súhlas s protokolom o zmene Dohovoru o medzinárodnej železničnej preprave. Ďakujem, pán poslanec. Teraz pristúpime k hlasovaniu o vládnom návrhu zákona, ktorým sa mení a dopĺňa zákon o zdravotnej starostlivosti v znení neskorších predpisov. Prosím teraz povereného spravodajcu výboru pre zdravotníctvo, poslanca Novotného, aby uvádzal jednotlivé návrhy na hlasovanie. Najskôr návrhy, ktoré sú uvedené v spoločnej správe gestorského výboru, a potom návrhy, ktoré páni poslanci predniesli v rámci druhého čítania v rozprave. Nech sa páči, pán poslanec.
Grendel, Gábor, podpredseda NR SR (2020-05-13):
Poprosím vás, kolegovia, takisto, poprosím vás, nevykrikujte. (Hovorené súbežne s rečníkom.)
Goga, Pavol, poslanec NR SR (2011-03-30):
Ďakujem za slovo. Chcem poďakovať pánovi poslancovi Maďaričovi za podrobnú analýzu dopadu tohto zákona na spoločnosť. A takisto s tým súhlasím, že pribudnú nové povinnosti obciam. A to nie sú iba spomínané tabule na cestách či v obciach, ktoré stoja nejakých päťdesiat eur. Nebola urobená žiadna analýza dopadu finančného na obce, či mestá. A určite dôjde aj k nárastu administratívnych nárokov na orgány štátnej správy, samosprávy, čo môže viesť aj k dezintegrácii občanov Slovenskej republiky. Neviem sa stotožniť s uvedeným návrhom zákona o používaní jazykových menším vo viacerých bodoch, ale úplne ma zarazila povinnosť vysielania televíznych programov určených pre národnostné menšiny iba v jazyku bez slovenských titulkov. To si mám doma platiť tlmočníka, ak budem chcieť pozerať uvedený program? Nemám právo vedieť, čo sa v uvedenom programe hovorí? Myslím si, že predkladaný zákon nedostatočne rešpektuje existujúci zákon o slovenčine ako štátnom jazyku, že občania na zmiešaných územiach nebudú cítiť potrebu zvyšovať si úroveň poznania slovenského jazyka, čím sa len prehĺbia rozdiely medzi občanmi na týchto územiach.
Danko, Andrej, predseda NR SR (2020-01-21):
Poprosím, keďže sa jedná o druhý procedurálny, ešte jednu minútu, aby pani poslankyňa mohla povedať všetko k tej nominácii od vlády. No len vás poprosím, že vládny návrh ja musím vždy zaradiť. Takže nech sa páči, minútu pre pani poslankyňu.
Kuriak, Milan, poslanec NR SR (2023-02-03):
Ďakujem za slovo. Ďakujem aj vám všetkým za vaše faktické poznámky. Pán Dostál, vy ste boli prvý, tak k vám sa stihnem vyjadriť. Progresívnych liberálov som myslel všeobecne, nielen v tomto pléne, lebo ako ste spomenuli, jediný progresívny poslanec tu dneska nie je, možno ak bol na začiatku, ale nepostrehol som ho, keby tu bol, tak určite, určite by sa vyjadroval v tejto a zapájal do tejto rozpravy. Spomenuli ste gastro okrem iného, no ja sa vás opýtam, dávam otázku, napríklad čo sa týka gastra, veľa, veľa zamestnaných je práve v hoteloch, penziónoch, na lyžiarskych strediskách alebo, ja neviem, predajcov suvenírov a iných aj reštauračných a iných doplňujúcich služieb. Ako by ste riešili, že keď napríklad hotel alebo penzión má zákazníka, ja neviem, poviem príklad, na týždeň, nastúpi v piatok, odchádza, odchádza v piatok a keď vy hovoríte, že, a prekáža vám, že tam sú nedele otvorené, tak čo? Z Oravy alebo z Liptova vás ako človeka z Bratislavy pošleme na nedeľu domov, hej, že najneskôr v sobotu o polnoci odídete z penziónu, z hotela, prídete do Bratislavy a v pondelok sa vrátite na pobyt, hej? Takže toto, toto bola úplne ako nemiestna poznámka, ale však nič zlé na tom nevidím, lebo nemáte skúsenosti s gastrom. Ste právnik, hej, takže v gastre odborníkom nie ste, takže ja k tomu toľko. Ešte asi stihnem k Marekovi. Marek, ja vôbec neľutujem, že som nedeľu spomenul ako, a stojím si za tým, že som spomenul nedeľu ako sviatočný deň, lebo .... (Prerušenie vystúpenia časomerom.)
Remiášová, Anna, poslankyňa NR SR (2020-09-22):
Vážený pán predsedajúci, vážené pani poslankyne, vážení páni poslanci, ako spravodajkyňa určená navrhnutým gestorským výborom pre ľudské práva a národnostné menšiny v súlade s § 73 rokovacieho poriadku predkladám informáciu k uvedenému poslaneckému návrhu zákona (tlač 225). Návrh spĺňa náležitosti podľa rokovacieho poriadku a Legislatívnych pravidiel tvorby zákonov. Zo znenia uvedeného návrhu je zrejmý účel navrhovanej úpravy. K návrhu je priložené stanovisko ministerstva financií, ktoré predpokladá, že návrh zákona bude mať pozitívny vplyv na rozpočet verejnej správy. Vychádzajúc z oprávnení, ktoré pre mňa ako spravodajkyňu vyplýva z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady č. 215 navrhujem, aby návrh zákona prerokoval ústavnoprávny výbor, výbor pre verejnú správu a regionálny rozvoj, výbor pre obranu a bezpečnosť a výbor pre ľudské práva a národnostné menšiny ako gestorský výbor v lehote do 30, resp. v gestorskom výbore do 32 dní od prerokovania návrhu v prvom čítaní. Pán predsedajúci, skončila som, prosím, otvorte rozpravu.
Žiga Peter, podpredseda NR SR (2024-10-23):
Prosím, prezentujme sa a hlasujme o skrátení lehoty. (Hlasovanie.) 141 prítomných, 109 za, 1 proti, 31 sa zdržalo. Návrh sme schválili.
Laššáková, Jana, podpredsedníčka NR SR (2014-01-30):
Ďakujem pekne. Konštatujem, že Národná rada v tajnom hlasovaní zvolila Vladimíra Masára za člena Správnej rady Tlačovej agentúry za oblasť ekonómie od 27. februára 2014. Nech sa páči, oboznámte nás s ďalšími výsledkami tajného hlasovania. (Výsledok tajného hlasovania o návrhu na voľbu členov Správnej rady Tlačovej agentúry Slovenskej republiky , tlač 823, oblasť žurnalistiky.)
Sulík, Richard, predseda NR SR (2011-06-02):
Pokračujte, prosím. (Reakcie z pléna.)
Schlosár, Rastislav, poslanec NR SR (2022-11-15):
Kolega Mizík dobre povedal, že táto vláda, a to je aj taký v podstate jej spoločný menovateľ, všetkých ministrov tejto vlády, že uprednostňuje cudzie záujmy pred našimi vlastnými slovenskými národnými záujmami. A to sa tiahne v podstate celou touto jej politikou, a teraz je to najvypuklejšie práve pri tej tzv. obrovskej migračnej kríze, ktorú zažívame, pretože táto vláda dá viacej na to, čo jej povedia v Bruseli, v Štrasburgu alebo vo Washingtone, ako to, čo jej povedia jej vlastní ľudia, vlastní voliči, vlastní občania Slovenskej republiky v našich mestách, v našich dedinách. Jednoducho všetko cudzie je bližšie ako vlastné. A, no ja musím dodať aj to, že tento problém s migrantami, to nie je len o tom, že tu prídu nejakí cudzí ľudia, pretože títo cudzí ľudia prichádzajú z krajín, ktoré sú civilizačne úplne inde, ako sme, ako sme my v rámci Európy, po všetkých stránkach, to si treba uvedomiť, a preto aj ten prílev migrantov do Európy je v podstate civilizačným stretom. A my jak tento civilizačný stred prehráme, tak potom to bude znamenať koniec Európy v takej podobe, ako ju poznáme, ako ju poznáme teraz. A treba dodať aj to, že to, čo sa nepodarilo týmto, alebo to, čo sa nepodarilo tým, tým ázijským, tým africkým dobyvateľom v minulosti, pred niekoľkými storočiami zbraňami, hrubým násilím, tak to sa im teraz darí práve tým, že do Európy dostávajú čoraz viacej migrantov. Lenže teraz to nerobia zbraňami, teraz my sami dobrovoľne práve takýmito vládami, ktoré ľudia, bohužiaľ, volia im umožňujeme, aby Európu – a vrátane Slovenska – postupne ovládli.
Kadúc, Miroslav, poslanec NR SR (2014-06-27):
Ďakujem. Pán predseda, prosím, aby ste dali hlasovať o tom, že Národná rada prerokuje návrh zákona v druhom čítaní.
Bugár, Béla, podpredseda NR SR (2010-12-09):
Vážené panie poslankyne, páni poslanci, pýtam sa, či sa hlási niekto ústne do rozpravy? Dvaja, končím možnosť sa prihlásiť ústne do rozpravy. Pán poslanec Fronc, nech sa páči.
Šimečka, Michal, podpredseda NR SR (2024-04-18):
Ďakujem veľmi pekne. Pán poslanec, na vaše vystúpenie sú štyri faktické poznámky a ako prvý pán poslanec Dostál.
Novotný, Viliam, poslanec NR SR (2011-02-02):
Pán predseda, dajte, prosím, hlasovať o pripomienke pána prezidenta pod č. 6 s odporúčaním gestorského výboru neschváliť ju.
Šíbl, Jaromír, poslanec NR SR (2023-05-10):
Pán predseda, sme v treťom čítaní. Otvorte, prosím, rozpravu.
Pčolinský, Peter, podpredseda NR SR (2023-06-27):
Pán poslanec Kočiš.
Pročko, Jozef, poslanec NR SR (2021-09-28):
Pán predseda, navrhujem krátku prestávku, päťminútovú, aby sa sociálni demokrati mohli koordinovať. Pretože pozrite sa, nie je tu ani, hŕstka ich je tu. A keďže rozprávali o tom, že, celý čas, že tu nie sme, takže aby sa mohli koordinovať, aby mohli prísť do sály. Ďakujem veľmi pekne.
Blanár, Juraj, podpredseda NR SR (2023-01-24):
Pán poslanec Tomáš, môžete reagovať na faktické poznámky.
Suchánek, Alan, poslanec NR SR (2016-09-21):
Ďakujem pekne za slovo. Ja sa chcem zastaviť tam pri tom návrhu o tom odstupe medzi motorovým vozidlom a cyklistom alebo motocyklistom. Určite že z hľadiska bezpečnosti toho hlavne cyklistu, ale aj motocyklistu je to veľmi dôležité takýto odstup, hlavne teda mimo obce, keď je väčšia rýchlosť, hlavne teda tých väčších vozidiel, ako sú kamióny. Ale je tam, vidím tam trošku problém povedzme v mestách alebo v obciach, kde tí cyklisti aj motocyklisti sa povedzme na tých križovatkách úplne tlačia, tam v tom pruhu sa tlačia dopredu a niekedy dokonca aj sprava, aj zľava. A tam vidím v tom taký dosť problém, pretože keby sa niečo stalo, tak v podstate ten vodič zastaví, ten cyklista sa tam natlačí, náhodou k niečomu dôjde a kto potom za to bude zodpovedný? Ďakujem.
Poliačik, Martin, poslanec NR SR (2013-02-05):
Ďakujem, pán predseda. Rozprava teda bola spojená, vystúpil v nej jeden poslanec, žiadne procedurálne návrhy neodzneli. Preto, prosím, dajte hlasovať o tom, že Národná rada Slovenskej republiky podľa § 73 ods. 3 písm. c) zákona o rokovacom poriadku prerokuje predložený návrh zákona v druhom čítaní.
Laššáková, Jana, podpredsedníčka NR SR (2014-09-11):
Na vystúpenie pána poslanca s faktickou poznámkou pán poslanec Mikloško. Končím možnosť prihlásiť sa s faktickými poznámkami. Nech sa páči, pán poslanec.
M. Hort, podpredseda NR SR: (2008-10-23):
A teraz budeme pokračovať v rokovaní prvým čítaním o návrhu Výboru Národnej rady Slovenskej republiky pre financie, rozpočet a menu na vydanie zákona, ktorým sa mení a dopĺňa zákon č. 85/2005 Z. z. o politických stranách a politických hnutiach . Návrh zákona ste dostali ako tlač 807, návrh na jeho pridelenie na prerokovanie výborom je v rozhodnutí č. 800. Chcel by som v tejto chvíli dať slovo predsedovi výboru pánovi poslancovi Jozefovi Burianovi, aby návrh zákona uviedol, ale vidím, že nie je v sále. Nech sa páči, pán predseda výboru, uveďte tlač 807.
Kollár, Boris, predseda NR SR (2020-04-03):
Vážené dámy, vážení páni, bol som tuná štyri roky v opozícii a viem, že nie je to bežná vec, takéto jednohlasné hlasovanie, ako bolo teraz. Chcem všetkým koaličným poslancom poďakovať, ale chcem poďakovať hlavne poslancom opozície, kotlebovcom, a rovnako ako aj smerákom. Páni, veľmi si to vážim, lebo nie je to bežná vec, a som veľmi rád, že to vnímate veľmi zodpovedne, že si uvedomujete, že stojíme na..., že stojíme a vezieme sa na jednej lodi, a že keď nebudeme ťahať za jeden povraz, tak sa cez to bez veľkých ujm na životoch, na zdraví nedostaneme a na ekonomických následkoch. Ešte raz na konci tohto, tejto schôdzi vám chcem všetkým poslancom veľmi pekne ďakovať. (Potlesk.)
Dostál, Ondrej, poslanec NR SR (2024-01-23):
Pán poslanec Dvořák, povedali ste, že v podstate od volieb rokujeme nepretržite v systéme skráteného legislatívneho konania a proces, ktorý by mal byť výnimkou, je de facto pravidlom. No ešte ste si to neužili, ale teda prídete na to, že v tejto Národnej rade, a teda nielen v tomto volebnom období, sú viaceré veci, keď výnimky fungujú ako pravidlá. Napríklad podľa § 83 ods. 4 zákona o rokovacom poriadku, ak v druhom čítaní boli na schôdzi Národnej rady podané pozmeňujúce a doplňujúce návrhy, predsedajúci zabezpečí doručenie poslancom. Hlasovanie o návrhu zo spoločnej správy výborov a o pozmeňujúcich a doplňujúcich návrhoch podaných na schôdzi Národnej rady sa koná najskôr po uplynutí 48 hodín od podania pozmeňujúcich a doplňujúcich návrhov v rozprave. O skrátení lehoty rozhodne Národná rada bez rozpravy, ak o to požiada gestorský výbor alebo spoločný spravodajca. Čiže pravidlo je, predloží sa pozmeňujúci návrh, 48 hodín pauza a až potom sa hlasuje. Výnimka je, že spravodajca alebo gestorský výbor navrhne, aby sa hlasovalo skôr. Realita, toto je, takto je to napísané v rokovacom poriadku. Realita je taká, že ak náhodou to samo nevyjde tak, že sa hlasuje až o 48 hodín neskôr, napríklad že v piatok je podaný pozmeňujúci návrh a pokračuje sa v rokovaní v utorok, tak obvykle je to tak, že ak boli podané pozmeňujúce návrhy, tak spravodajca navrhne skrátiť tú lehotu 48 hodín, Národná rada skráti a hlasuje skôr. Paragraf 84 ods. 2: Ak boli v druhom čítaní schválené pozmeňujúce a doplňujúce návrhy, koná sa tretie čítanie najskôr na druhý deň po ich schválení. Skôr môže konať, sa môže konať, ak o tom na návrh gestorského výboru alebo spoločného spravodajcu rozhodne Národná rada bez rozpravy. Opäť, schválené pozmeňujúce návrhy, tretie čítanie až na druhý deň. A realita, vždy sa uplatňuje tá výnimka, že sa skráti... (Prerušenie vystúpenia časomerom.)
Hrnčiar, Andrej, podpredseda NR SR (2017-04-06):
Poslankyňa Cigániková.
Glváč, Martin, podpredseda NR SR (2017-10-19):
Ďakujem. Posledná otázka, ktorá bola položená, je od pána poslanca Fecka pánovi ministrovi životného prostredia a znie: „Budú sa prehodnocovať výmery našich chránených území v nadväznosti na veterné kalamity, ktoré zmenili príslušné biotopy?“ Nech sa páči.
Faič, Vladimír, poslanec NR SR (2022-12-08):
Ďakujem za slovo. Pán poslanec Kuriak, ísť na audienciu alebo prijatie k Svätému Otcovi to nezávisí od toho, že či zavolá niekto z prezidentskej kancelárie do Vatikánu, že pani prezidentka by chcela prísť na návštevu pápeža. Máme predsa veľvyslanectvo s veľvyslancom vo Vatikáne, je tu nunciatúra s nunciom, je tu celá plejáda zahraničnej služby, ktorá teda sa vyjadruje k veciam, takže ja, samozrejme, beriem tie vaše pocity z hľadiska tej návštevy, ale treba sa spýtať vo vnútri vášho zoskupenie, že prečo je to tak. Ďakujem.
Grendel, Gábor, podpredseda NR SR (2020-06-04):
Ďakujem pekne. Pán poslanec, doplňujúcu otázku?
Hrušovský, Pavol, podpredseda NR SR (2010-10-12):
Už len jednu vetu. Pán podpredseda, ale program schôdze Národnej rady schvaľujeme uznesením. Týmto uznesením aj sme požiadali vládu o predloženie správy. To je všetko, čo k tomu som ešte chcel povedať.
Bugár, Béla, podpredseda NR SR (2017-04-06):
Pani poslankyňa Verešová.
Brixi, Otto, poslanec NR SR (2014-11-08):
Ďakujem pekne, pani predsedajúca. Pán Frešo, ak by to, čo ste teraz povedali vy, povedal ktokoľvek iný, tak by som to bral možno vážne, ale tento váš prejav bol nanajvýš, ale nanajvýš úbohý, a preto si skúsim zachovať aspoň takú elementárnu mieru inteligencie. Pán Frešo, aké vy máte morálne právo dnes tu vystupovať? Pán Frešo, vy ste predseda strany, ktorá sa vám rozsypala pod rukami, predseda strany, ktorý ju pochoval a o ktorom väčšina členov vrátane, pán Frešo, tých košických hovorí, že je diletant a neschopák, pán Frešo. O kom vy tu dnes rozprávate? O akej morálke? Pán Frešo, ja vás do Košíc veľmi srdečne pozývam, lebo, tak ako tu už povedal pán Novotný, Košičania majú aj na vašu stranu jasný názor a ten opakovane prejavujú vo voľbách. Výsledok toho je ten, že nikdy nemáte viac ako 1,5 alebo 2 %. To si Košičania myslia o vašej robote, pán Frešo. Rád by som vám povedal, že, áno, je pravdou, že SMER robí aj chyby, a ak sa chcete so mnou baviť o tom, že kto tu prešiel viac domácností, tak ja by som vám rád povedal, že ja som ich prešiel za ostatné dva týždne od dverí k dverám cez päťtisíc, pán Frešo. A je pravdou, že ľudia hovoria, áno, SMER tu je a SMER robí aj chyby. Ale na rozdiel od vašej strany ten SMER aspoň poznajú a na rozdiel od vašej strany tomu 
SMER-u sú ochotní uveriť. Ďakujem pekne. (Potlesk.)
Sulík, Richard, predseda NR SR (2011-09-13):
Rýchlo sa ospravedlňujem, pán Fico, vášmu poslaneckému klubu a veľmi rýchlo vám vravím, že beriem tých primitívov späť. Dovoľte mi reagovať ešte na niektorých tých, čo reagovali na mňa, na viacerých a okrem teda s výnimkou tohto posledného extempore, rád by som ocenil aj určitú vecnú stránku. Pán Číž, tak je tu pán Číž, nie je, škoda, dúfam, že tá pochvala z mojej strany mu nespraví nejaké problémy v klube. Pán Maďarič, vraveli ste, že ide celkovo o schopnosť premiérky riadiť tento štát. No ja chápem, že k riadeniu štátu patrí množstvo ďalších vlastností. Vyzdvihol som len tie dve, ktoré naozaj zmenili tú politickú krajinu na Slovensku. To dúfam, že, dúfam, že aj vy to tak budete vnímať. A myslím si, že už po vláde Ivety Radičovej bude jednoducho svet vyzerať inak. Už niektoré veci, ktoré boli pred vládou Ivety Radičovej možné, už jednoducho možné nebudú. A myslím si, že to by nás ako spoločnosť, by nás to mohlo posunúť ďalej. Na druhej strane musím aj, pán Jarjabek, vám dať za pravdu, že je určitý spoločenský stres. Aj mňa mrzí, že veľa vecí sa na poslednú chvíľu dohaduje, niekedy ani len na tú poslednú chvíľu. Áno, dúfam, že po prvom roku sme sa natoľko zohrali, že sa to už nebude stávať. Ale toto nie je problém premiérky, veľakrát sa to deje tu v Národnej rade, je to medzi koaličnými stranami. Dúfam, že nechceme dať Ivete Radičovej teraz na vine ešte aj to, že na Marse neprší. A mojich posledných 12 sekúnd miniem na pána Rašiho a aj pána Jahnátka. Mám za to, že k odborným veciam sa vyjadria členovia vlády, ktorí tu sedia. Veľmi pekne vám ďakujem.
Jurinová, Erika, podpredsedníčka NR SR (2014-02-05):
Ďakujem pekne, pán predsedajúci. Rada by som podporila tu príspevok Martina Fecka. Zaujalo ma tam, zaujal ma tam zvláštny spôsob rozdelenia podnikateľov a podnikavcov a veľmi by som chcela zdôrazniť, že tento zákon naozaj má ambíciu ochrániť spotrebiteľov, ochrániť ich pred zavádzaním, zbytočným lákaním alebo nepravdivým lákaním, pred klamstvami, ktoré sa naozaj ešte stále dočkajú pri hľadaní zájazdov. Nejde o nič iné ako uvádzanie komplexnej ceny alebo súhrnnej ceny za zájazd. Dokonca v tejto novele je už aj upravená výčitka, ktorá nám smerovala, myslím, že od pána poslanca Martvoňa, ktorý sa práve ohradil, a čo voči takým cenám alebo takým čiastkam, ktoré, ktoré podliehajú zmene na základe kurzov. Tak aj toto je ošetrené práve v tom, že každá cena, súhrnná cena by mala obsahovať informáciu o tom, o aké položky môže byť cena ešte upravená. Aj takýmto spôsobom sa dá to zavádzanie odstrániť. Preto takisto chcem poprosiť kolegov, aby podporili túto novelu zákona, ktorá je veľmi praktická.
Paška, Pavol, predseda NR SR (2012-10-25):
Hlasujeme o bode 9. (Hlasovanie.) 140 prítomných, 1 bol za, 107 proti, 30 sa zdržali, 2 nehlasovali. Bod 9 sme neschválili.
Saková, Denisa, poslankyňa NR SR (2022-05-03):
Pán predsedajúci, ja by som len chcela podotknúť, že pokiaľ sledujete nás, ako fotíme, tak by som chcela vás poprosiť, aby ste sledovali tribúnu, kde sú novinári a fotia nás, a im to zakázali. Ďakujem. Aby platil rovnaký meter. Ďakujem veľmi pekne.